સેન્સેક્સ સવારના સત્રમાં ઘટીને 33,587 થયા બાદ યુરોપના શેરબજાર બે ટકાથી વધુ ઊંચા ખુલતા અને રિઝર્વ બેન્ક અંગે સરકારના ખુલાસાની પાછળ આંક ઝડપથી ઊછળીને 34,463 થયા બાદ છેલ્લે 550.92 પોઇન્ટ વધીને 34,442.05ની સપાટીએ બંધ રહ્યો હતો. નિફ્ટી પણ નીચામાં 10,105થી ઝડપથી રિકવર થઇને ઊંચામાં 10,396 થઇને બંધ 10,386.60 રહેતાં 188.20 પોઇન્ટ વધ્યો હતો. નિફ્ટી નીચામાં 10,100ની સપોર્ટ લેવલ તોડ્યા વગર રિકવર થઈ હતી અને હવે ઊપરમાં 10,430ની પ્રતિકારક સપાટીની નજીક પહોંચી છે. હવે જો બજારમાં છેલ્લા ત્રણ દિવસમાં બીજો આવેલો મોટો ઊછાળો ચોક્કસ કારણ આધારીત હશે તો પ્રતિકારક સપાટી કુદાવવામાં વાંધો નહી આવે એમ જણાવીને એચએમ સિક્યુરિટીઝના હેમાંગ જાનીનું કહેવું હતું કે, વૈશ્વિક શેરબજારોમાં સુધારાનો મૂડ જોતાં ગુરુવારે પણ બજાર સુધારાના વાતાવરણમાં ખુલે તેવા સંકેતો મળે છે. મંદીવાળાઓએ વેચાણો કાપ્યા હતા પણ તેઓ હજી એગ્રેસિવ નથી બન્યા અને તેને કારણે નિફ્ટી વીઆઇએક્સમાં સાધારણ 2.8 ટકાનો જ ઘટાડો થયો હતો. નિફ્ટી વીઆઇએક્સ વધુ ઘટે અને 18ના સ્તરની નીચે આવશે તો જ મંદીવાળાના વેચાણો કાપવાની વૃત્તિમાં વધારો થશે એમ વધુમાં તેમનું કહેવું હતું.